TRUE บวกกว่า 2% ตอบรับกระแส Pokemon Go มาแรง!
TRUE บวกกว่า 2% ตอบรับกระแส Pokemon Go มาแรง! ล่าสุด เวลา 10.31 น. อยู่ที่ระดับ 8.85 บ. บวก 0.20 บ. หรือ 2.31% มูลค่าซื้อขาย 887.72 ล้านบาทด้าน บล.ฟิลลิป แนะ"เก็งกำไร" ด้วยแนวรับ 8.55 บ. แนวต้าน 8.80, 9.00 บ. จุดตัดขาดทุน 8.45 บ.
8 ส.ค. 2559

ผู้สื่อข่าวรายงานว่าราคาหุ้นบริษัททรู คอร์เปอเรชั่น จำกัด (มหาชน) หรือ TRUE ณ เวลา 10.31 น. อยู่ที่ระดับ 8.85 บาท บวก 0.20 บาท หรือ 2.31% สูงสุด 8.95 บาท ต่ำสุด 8.80 บาท ด้วยมูลค่าซื้อขาย 887.72 ล้านบาท ขณะที่ดัชนีตลาดหุ้นไทยโดยรวมบวก 1.18%
 
โดยราคาหุ้นปรับตัวขึ้นหลังจากที่บริษัทเป็นผู้ได้รับอนุญาตใช้ลิขสิทธิ์ Pokemon แต่เพียงผู้เดียวในไทยตอกย้ำ “True : Home of Pokemon ต่อยอดความสนุก มัน เร็ว แรง แบบไม่มีสะดุดไปกับเกมมือถือที่กำลังเป็นที่นิยมทั่วโลก “Pokemon Go” ที่พร้อมให้บริการในประเทศไทยแล้ว โดยสาวกโปเกมอนชาวไทย ค้นหาและจับโปเกมอน กับ ทรูมูฟ เอช4G+ เครือข่าย อันดับ 1 ที่ครอบคลุมครบ 77 จังหวัด ทั่วไทย เร็ว แรง มันส์ แบบสุดเอ็กคลูซีฟก่อนใคร พร้อมพบกิจกรรมสุดพิเศษสำหรับลูกค้า ทรูมูฟเอช4G+
ด้าน บล.ฟิลลิป ระบุในบทวิเคราะห์ ( 4 ส.ค.) แนะ “เก็งกำไร” แนวรับ 8.55 บาท แนวต้าน 8.80, 9.00 บาท จุดตัดขาดทุน8.45 บาท จากแรงซื้อหนาแน่น ราคาลงใกล้แนวรับสำคัญคือ EMA-25 วัน โดยคาดว่าจะรีบาวด์ได้